**Adam Sýkora** (s. 7. syyskuuta 2004 Piešťany, Slovakia) on slovakialainen jääkiekkoilija, joka pelaa kotimaassaan Extraliga-joukkue HK Nitrassa lainalla NHL-seura New York Rangersista. Hän on pelipaikaltaan vasen laitahyökkääjä, mutta Sýkora osaa pelata myös keskellä.

Ura
---

### Seuraura

Sýkora on ŠHK 37 Piešťanyn kasvatti. Hän siirtyi 14-vuotiaana HK Nitraan kaudeksi 2018–2019. Kaudella 2020–2021 Sýkora debytoi miesten peleissä. Hän pelasi Nitran Extraliga-joukkueessa 15 runkosarjaottelua tehden kaksi syöttöpistettä. Hän teki Extraliga-debyyttinsä vain 16-vuotiaana 17. marraskuuta 2020 HC 07 Detvaa vastaan. Sýkora merkittiin Nitran 13. hyökkääjäksi. Hän sai ottelussa jääaikaa 1.42 minuuttia. Sýkora sai ottelussa myös syöttöpisteen Andrej Šťastnýn tekemään avausmaaliin. Sýkora pelasi kauden aikana miesten pelejä myös lainalla sarjatasoa alempana 1. hokejová liga SR:n HK Levicessä, jossa hän pelasi kuusi runkosarjaottelua tehopistein 1+4=5 ja neljä playoff-ottelua tehden yhden syöttöpisteen. Sýkora pelasi samaa sarjaa myös Slovakian alle 18-vuotiaiden maajoukkueen kehitysohjelman mukana tehden 13 runkosarjaottelussa tehot 3+6=9. Hän pelasi joukkueessa myös kolme Slovakian A-nuorten sarjan ottelua.

Kaudella 2021–2022 Sýkora pelasi Extraligassa 46 runkosarjaottelua tehopistein 10+7=17 ja 19 playoff-ottelua tehopistein 2+3=5. Hän teki Extraliga-uransa avausmaalin 5. marraskuuta 2021 vieraissa HC Nové Zámkya vastaan. Sýkoran Extraliga-uran ensimmäinen playoff-maali syntyi toisessa puolivälieräottelussa 24. maaliskuuta 2022 HK Popradia vastaan. Hänen osumansa jäi Nitran 7–1-voittoon päättyneen ottelun voittomaaliksi ja Sýkora keräsi ottelusta teholukeman +2. Hän eteni joukkueen kanssa aina finaaleihin saakka, mutta mestaruuden vei lopulta kuitenkin HC Slovan Bratislava otteluvoitoin 4–2. Sýkora pelasi kauden aikana myös kolme ottelua 1. ligaa Slovakian alle 18-vuotiaiden maajoukkueohjelmassa.

New York Rangers varasi Sýkoran toisella kierroksella 63. pelaajana NHL:n varaustilaisuudessa 2022. Samana kesänä hänet varasi myös WHL-joukkue Medicine Hat Tigers koko CHL:n varaustilaisuuden ensimmäisenä pelaajana. Viikko NHL-varauksensa jälkeen Sýkora teki Rangersin kanssa kolmivuotisen tulokassopimuksen. Syksyn harjoitusleirin päätteeksi Rangers lainasi Sýkoran kaudeksi 2022–2023 takaisin Nitran Extraliga-joukkueeseen.

### Maajoukkueura

Sýkora edusti Slovakiaa MM-kilpailuissa vuonna 2022. Hänet valittiin kisajoukkueeseen vain 17-vuotiaana. Sýkora valittiin Italiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän teki A-maajoukkuedebyyttinsä ennen MM-kilpailuja Kaufland Challengessa 5. toukokuuta 2022 Žilinassa Norjaa vastaan. Sýkora merkittiin Slovakian nelosketjun vasempaan laitaan Andrej Kollárin ja Adrián Holešinskýn viereen. Hän teki ottelussa myös ensimmäisen A-maajoukkuemaalinsa. Yhteensä Sýkora on pelannut yhdeksän A-maaottelua tehopistein 3+1=4.

Sýkora pelasi myös alle 20-vuotiaiden MM-kilpailuissa vuonna 2022, jolloin hän toimi Slovakian varakapteenina. Sýkora valittiin Latviaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Sýkora pelasi myös alle 18-vuotiaiden IA-divisioonan MM-kilpailuissa vuonna 2022, jolloin hän voitti kultaa ja Slovakia nousi takaisin pääsarjatasolle. Sýkora kuitenkin pelasi turnauksessa vain ottelun Norjaa vastaan, kun Slovakian jääkiekkoliitto ja HK Nitra olivat sopineet päästävänsä hänet ja puolustaja Šimon Nemecin otteluun kesken Extraligan pudotuspelien. Kaksikko palasi sovitusti Nitran vahvuuteen kesken liigan välierien. Sýkora pelasi alle 18-vuotiaiden Hlinka Gretzky Cupissa vuonna 2021. Välieräottelussa Suomea vastaan hän teki Slovakian 6–2-voittoon päättyneen ottelun voittomaalin, joka ratkaisi joukkueelle finaalipaikan. Turnaus päättyi lopulta hopeaan.

Sákora edusti myös nuorten olympiakisoissa 2020 Sveitsin Lausannessa useiden eri maiden jääkiekkoilijoista koottua Mustaa joukkuetta 3 vs 3 -turnauksessa.

Muuta
-----

Sýkoran isä Roman pelasi omalla urallaan hyökkääjänä pudotuspelit mukaan lukien yhteensä 231 ottelua Slovakian Extraligassa. Hän on toiminut pelaajauransa jälkeen Slovakian juniorimaajoukkueiden päävalmentajana ja valmentanut niissä myös Adamia.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2019–2020 | HK Nitra | Slovakia U20 | 9 | 3 | 5 | 8 | 0 | – | – | – | – | – |
| 2020–2021 | Team Slovakia U18 | Slovakia U20 | 3 | 2 | 0 | 2 | 2 | – | – | – | – | – |
|  | Team Slovakia U18 | Slovakia I | 13 | 3 | 6 | 9 | 6 | – | – | – | – | – |
|  | HK Nitra | SloEL | 15 | 0 | 2 | 2 | 2 | – | – | – | – | – |
|  | HK Levice | Slovakia I | 6 | 1 | 4 | 5 | 6 | 4 | 0 | 1 | 1 | 4 |
| 2021–2022 | HK Nitra | Slovakia U20 | 1 | 0 | 0 | 0 | 0 | – | – | – | – | – | U18d1 A | 1 | 1 | 1 | 2 | 0 |
|  | HK Nitra | SloEL | 46 | 10 | 7 | 17 | 6 | 19 | 2 | 3 | 5 | 2 | JMM | 4 | 1 | 0 | 1 | 27 |
|  | Team Slovakia U18 | Slovakia I | 3 | 0 | 0 | 0 | 2 | – | – | – | – | – | MM | 6 | 2 | 1 | 3 | 0 |
| 2 kautta | yhteensä | SloEL | 61 | 10 | 9 | 19 | 8 | 19 | 2 | 3 | 5 | 2 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Adam Sýkora**.
* Adam Sýkora The Internet Hockey Databasessa (englanniksi)
* Adam Sýkora Eurohockey-sivustolla (englanniksi)
* Adam Sýkora *Elite Prospects*. Everysport Media Group AB.  (englanniksi)

### Viitteet

1. ↑  Adam Sykora Stats, Profile, Bio, Analysis and More *sportsforecaster.com*. XML Team Solutions, LLC. Viitattu 28.7.2022. (englanniksi)
2. ↑  Adam Sýkora The Internet Hockey Databasessa (englanniksi)
3. 1 2 3 4 5 6  Adam Sýkora *Elite Prospects*. Everysport Media Group AB.  (englanniksi)
4. ↑  Tipsport extraliga *HockeySlovakia.sk*.  17.11.2020. Slovenský zväz ľadového hokeja. Viitattu 28.7.2022. (slovakiksi)
5. ↑  Tipsport extraliga *HockeySlovakia.sk*.  17.11.2020. Slovenský zväz ľadového hokeja. Viitattu 28.7.2022. (slovakiksi)
6. ↑  Tipsport extraliga *HockeySlovakia.sk*.  17.11.2020. Slovenský zväz ľadového hokeja. Viitattu 28.7.2022. (slovakiksi)
7. ↑  Tipsport extraliga *HockeySlovakia.sk*.  5.11.2021. Slovenský zväz ľadového hokeja. Viitattu 28.7.2022. (slovakiksi)
8. ↑  Tipsport extraliga *HockeySlovakia.sk*.  24.3.2022. Slovenský zväz ľadového hokeja. Viitattu 28.7.2022. (slovakiksi)
9. ↑  Rangers Agree to Terms with Adam Sykora *nhl.com/rangers*.  15.7.2022. New York Rangers. Viitattu 28.7.2022. (englanniksi)
10. ↑  Rangers Assign Adam Sykora to HK Nitra *nhl.com/rangers*.  27.9.2022. New York Rangers. Viitattu 28.9.2022. (englanniksi)
11. ↑  BEST PLAYER OF THE GAME SELECTED BY THE TEAM (pdf) *iihf.com*.  29.5.2022. IIHF. Viitattu 28.7.2022. (englanniksi)
12. ↑  Kaufland Cup: Slovensko po nájazdoch prehralo s Nórskom *sportnet.sme.sk*.  5.5.2022. Športnet, s.r.o. Viitattu 28.7.2022. (slovakiksi)
13. ↑  Adam Sýkora Eurohockey-sivustolla (englanniksi)
14. ↑  BEST PLAYER OF THE GAME SELECTED BY THE TEAM (pdf) *iihf.com*.  20.8.2022. IIHF. Viitattu 23.8.2022. (englanniksi)
15. ↑  Galica, Samuel: MS18: Nemec a Sýkora nastúpia proti Nórom, chcú pomôcť osemnástke k postupu *HockeySlovakia.sk*.  12.4.2022. PIEŠŤANY:  Slovenský zväz ľadového hokeja. Viitattu 28.7.2022. (slovakiksi)
16. ↑  Mennander, Pasi: U18: Slovakia kukisti Pikkuleijonat Hlinka Gretzky Cupin välieräpelissä – Näin ottelu eteni *leijonat.fi*.  6.8.2022. Suomen Jääkiekkoliitto ry – Finlands Ishockeyförbund rf. Viitattu 28.7.2022.
17. ↑  Roman Sýkora *Elite Prospects*. Everysport Media Group AB.  (englanniksi)